CELEX: C2007/283/32
Language: el
Date: 2007-11-24 00:00:00
Title: Υπόθεση C-418/07: Αίτηση εκδόσεως προδικαστικής αποφάσεως που υπέβαλε το Conseil d'État (Γαλλία) στις 12 Σεπτεμβρίου 2007 — Société Papillon κατά Ministère du budget, des comptes publics et de la fonction publique

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/18
            
         Αίτηση εκδόσεως προδικαστικής αποφάσεως που υπέβαλε το Conseil d'État (Γαλλία) στις 12 Σεπτεμβρίου 2007 — Société Papillon κατά Ministère du budget, des comptes publics et de la fonction publique
   (Υπόθεση C-418/07)
   (2007/C 283/32)
   Γλώσσα διαδικασίας: η γαλλική
   Αιτούν δικαστήριο
   Conseil d'État
   Διάδικοι στην υπόθεση της κύριας δίκης
   
      Προσφεύγουσα: Société Papillon
   
      Καθής: Ministère du budget, des comptes publics et de la fonction publique
   Προδικαστικά ερωτήματα
   
               1.
            
            
               Στο μέτρο που το φορολογικό πλεονέκτημα που προκύπτει από το καθεστώς της «οικονομικής ενσωματώσεως» παράγει τα αποτελέσματά του στη φορολόγηση της μητρικής εταιρίας του ομίλου, η οποία μπορεί να συμψηφίσει τα κέρδη και τις ζημίες όλων των εταιριών του ολοκληρωμένου ομίλου και να τύχει του ευεργετήματος της φορολογικής ουδετερότητας των εσωτερικών πράξεων του ομίλου, η μη δυνατότητα, που προκύπτει από το καθεστώς των άρθρων 223 A και επόμενα του code général des impôts, εντάξεως στον ολοκληρωμένο όμιλο μιας υποθυγατρικής της μητρικής εταιρίας, για τον λόγο ότι κατέχεται μέσω θυγατρικής η οποία, επειδή είναι εγκατεστημένη σε άλλο κράτος μέλος της Ευρωπαϊκής Κοινότητας και δεν ασκεί δραστηριότητα στη Γαλλία δεν υπόκειται στον γαλλικό φόρο εταιριών και δεν μπορεί επομένως να ανήκει στον όμιλο, συνιστά περιορισμό της ελευθερίας εγκαταστάσεως λόγω της φορολογικής συνέπειας της επιλογής της μητρικής εταιρίας να κατέχει μία υποθυγατρική μέσω γαλλικής θυγατρικής ή μέσω θυγατρικής εγκατεστημένης σε άλλο κράτος μέλος·
            
         
               2.
            
            
               Σε περίπτωση καταφατικής απαντήσεως, μπορεί ο περιορισμός αυτός να δικαιολογηθεί είτε από την ανάγκη διατηρήσεως της συνοχής του συστήματος της «φορολογικής ενσωματώσεως», ιδίως των μηχανισμών φορολογικής ουδετερότητας των εσωτερικών πράξεων του ομίλου, λαμβανομένων υπόψη των συνεπειών ενός συστήματος που θεωρεί τη θυγατρική εταιρία που είναι εγκατεστημένη σε άλλο κράτος μέλος ως ανήκουσα στον όμιλο μόνο για τις ανάγκες της προϋποθέσεως της έμμεσης κατοχής της υποθυγατρικής, ενώ την αποκλείει αναγκαστικά από την εφαρμογή του καθεστώτος του ομίλου εφόσον δεν υπόκειται στη γαλλική φορολογία, είτε από κάθε άλλο επιτακτικό λόγο γενικού συμφέροντος·